
Jeni emëruar si gjyqtar tani së fundmi. Jeni krenar për punën që po bëni dhe jeni i kënaqur me pozitën tuaj të re. Ju jeni njeri shume social dhe gjatë studimeve juridike keni bërë shumë miq. Shumë shokë nga fakulteti janë bërë avokatë, madje disa prej tyre shpesh paraqiten në gjykatë. Fundjavën e fundit, festuat ditëlindjen dhe ftuat shumë miq në shtëpinë tuaj. Shumë nga këta njerëz që erdhën në shtëpi janë avokatë që shpesh paraqiten në gjykatë para jush. Në festë, pati ushqim të shkëlqyer dhe verë shumë të mirë. Në fakt juve ju pëlqen shumë të pini ndonjë gotë me miqtë tuaj. Atë natë ju dhe miqtë tuaj pitë vërtet shumë! Bashkëshorti/ja juaj bëri fotografi, me qëllim që festa e ditëlindjes të mund të kujtohej me të tjerë. Nga fundi i festës, u bënë disa fotografi me juve dhe miqtë tuaj tek po ngrinit dollinë e fundit. Të nesërmen, keni postuar në Facebook fotografitë që ishin bërë në fund të festës, kështu që të tjerët të shihnin festën e ditëlindjes, ndërsa një numër mjaft i madh i njerëzve që kishit në FB komentuan që paskëshit pasur “goxha festë!”. 

Pyetje:
1. A kemi shkelje të ligjit dhe të Kodit të Etikës Gjyqësore? 
2. Nëse po, këto shkelje do të konsiderohen në kuadër të vlerësimit etik dhe profesional të gjyqtarit apo janë të tilla që mund të çojnë në procedimin disiplinor të tij?

Çështje diskutimi nr. 2:  
Së fundmi jeni emëruar si gjyqtar. Fqinja juaj është kandidate për deputete në Kuvend. Ajo është një grua e mirë, shumë e zonja dhe me integritet, shumë e përshtatshme për pozicionin për të cilin aspiron. Ajo ju ka kërkuar ta ndihmoni gjatë fushatës së saj. Ju e dini që si gjyqtar nuk mund të jepni kontribute financiare për fushatën e saj, por bëni një postim në faqen tuaj në Facebook, duke mbështetur kandidaturën e saj. 

Pyetje:
1. A mundet një gjyqtar të përdorë mediat sociale për të shfaqur preferencën e tij/saj për një kandidat për në Kuvend?
2. Çfarë impakti krijon tek të tretët ky postim?
3. A kemi shkelje të ligjit dhe të Kodit të Etikës në këtë rast?
4. Nëse po, kjo shkelje do të konsiderohet në kuadër të vlerësimit etik dhe professional të gjyqtarit apo është e tillë që mund të çojë në procedimin disiplinor të tij?


Çështje diskutimi nr. 3 
Gjyqtari X është kryesues i kolegjit gjyqësor me tre anëtarë që po gjykon një rast vrasjeje të profilit të lartë. Rasti ka zgjatur tashmë disa muaj dhe gjyqtarit i duket që ky gjykim nuk do të përfundojë kurrë, megjithë përpjekjet e tij. Përfaqësuesit e mediave janë të pranishëm në çdo seancë. Dje, avokati mbrojtës parashtroi kërkesë për shtyrje katër-javëshe, që eksperti të bëjë vlerësimin balistik të armës së zjarrit që pretendohet të jetë përdorur në atë rast.
Gjyqtari X u takua në zyrë, për të shqyrtuar kërkesën, me dy gjyqtarët e tjerë, pjesë të kolegjit. Ai u tha kolegëve që dëshironte të sanksiononte avokatin mbrojtës për shkak të mosparashtrimit në kohë të kësaj shkrese. Gjyqtarët e tjerë besonin që kërkesa ishte bërë në këtë moment për shkak të “provave të zbuluara rishtas”, si dhe kundërshtonin sanksionimin e avokatit mbrojtës për mospërfillje të gjykatës.
Kur gjyqtarët u kthyen në sallë, kërkesa e mbrojtjes për shtyrje u miratua.
Më vonë atë mbrëmje, Gjyqtari X mori një telefonatë nga një gazetare. Ajo tha që shumë njerëz donin të dinin se sa do të zgjaste ky rast. Gjyqtari X u përgjigj: “Unë po bëj ç’është e mundur për ta përfunduar rastin sa më shpejt që është  e mundur. Mbrojtja duket se po kërkon mënyra që cështja të zgjatet”. 
Pas përfundimit të telefonatës, Gjyqtari X i dërgoi mikut të tij më të mirë, Gushtës, një mesazh që mendonte se do të ishte krejtësisht privat në Facebook. Krejtësisht i frustruar, ai kishte shkruar: “Po kritikohem për tejzgjatjen e gjykimit, ndërsa unë isha ai që doja ta ndëshkoja avokatin mbrojtës, por kolegët nuk ranë dakort. Të gjithë e dinë se si do të përfundojë ky rast. Thjesht dua ta kryej!” 
Të nesërmen në mëngjes, para se të niset për gjykatë, Gjyqtari X shikon gazetën, si dhe sheh një titull që thotë: “Gjyqtari fajëson mbrojtjen që “po kërkon mënyra për ta zgjatur cështjen!” 
Kur po dilte nga dera për të shkuar në punë, gruaja e Gjyqtarit X thotë: “Ke shkruar në Facebook diçka për gjykimin?” Ai ia kthen: “Jo, vetëm i dërgova një mesazh privat Gushtës.” Gruaja e Gjyqtarit X përgjigjet: “Mirë, vetëm se është në faqen tënde publike në Facebook.” 

Pyetje:
1. A kemi shkelje të kryera nga gjyqtari në këtë rast? 
2. Nëse po,  këto shkelje do të konsiderohen në kuadër të vlerësimit etik dhe profesional të gjyqtarit apo janë të tilla që mund të çojnë në procedimin disiplinor të tij?

